欽定古今圖書集成/博物彙編/藝術典/第034卷

以2025年3月25日从维基文库导出

← 博物彙編 藝術典 第三十三卷

欽定古今圖書集成

博物彙編 第三十四卷

博物彙編 藝術典 第三十五卷 →

姊妹计划: 数据项

欽定古今圖書集成博物彙編藝術典

第三十四卷目錄

醫部彙考十四

黃帝素問十四〈血氣形志篇第二十四　寶命全形論篇第二十五　八正神

明論篇第二十六〉

藝術典第三十四卷

醫部彙考十四醫部彙考十四

《黃帝素問十四》

《黃帝素問十四》

《血氣形志篇第二十四》

《血氣形志篇第二十四》

馬蒔曰：「內有血氣、多少、形志、苦樂等義，故名篇。」

夫人之常數，「太陽常多血少氣，少陽常少血多氣，陽 明常多氣多血，少陰常少血多氣，厥陰常多血少氣， 太陰常多氣少血，此天之常數。」

馬蒔曰：「此言陰陽各經，有血氣之多少，乃天生人之常數也。其間有氣血多少不同。太陽者，手太陽小腸經，足太陽膀胱經，其血多，其氣少；少陽者，手少陽三焦經，足少陽膽經，其血少，其氣多；陽明者，手陽明大腸經，足陽明胃經，其氣血俱多；少陰者，手少陰心經，足少陰腎經，其血少，其氣多；厥陰者，手厥陰心包絡」 經、足厥陰肝經，其血多，其氣少。太陰者，手太陰肺經、足太陰脾經，其氣多，其血少。此雖人之常數，實天有陰陽太少所生，故曰「此天生人之常數也。」

張志聰曰：「夫氣為陽，血為陰，腑為陽，臟為陰，臟腑陰陽，雌雄相合，而氣血之多少，自有常數。如太陽多血少氣，則少陰少血多氣，少陽少血多氣，則厥陰多血少氣。陽有餘則陰不足，陰有餘則陽不足，此天地盈虛之常數也。惟陽明則氣血皆多，蓋血氣皆生於陽明也。」

足太陽與少陰為表裡，少陽與厥陰為表裡，陽明與 太陰為表裡，是謂足陰陽也。「手太陽與少陰為表裡， 少陽與心主為表裡，陽明與太陰為表裡，是謂手之 陰陽也。」今知手足陰陽所苦，凡治病必先去其血，乃 去其所苦，伺之所欲，然後瀉有餘，補不足。

王冰曰：「先去其血」 ，謂見血脈盛滿，獨異於常者，乃去之。不謂常刺，則先去其血也。

馬蒔曰：「此言手足各有陰陽兩經為之表裡也。表裡者，內外也。足太陽者，膀胱也；足少陰者，腎也。膀胱之井榮俞原經合始於足小指之外側，腎之井榮俞經合始於足心，故皆稱曰足膀胱為腑，故曰表；腎為臟，故曰裡。」 是足太陽與足少陰為表裡者如此。足少陽者，膽也，足厥陰者，肝也，膽之井榮俞原經合始於足「之第四指之端；肝之井榮俞，經合始於足大指外側之端，故皆稱曰足。膽為腑故曰表；肝為臟故曰裡。」 是足少陽與厥陰為表裡者如此。足陽明者胃也，足太陰者脾也，胃之井《榮俞原經》合始於足次指之端；脾之井榮俞，經合始於足大指內側之端，故皆稱曰足。胃為腑故曰表；脾為臟故曰裡。是足陽明與太陰為表裡者如此，此乃所以為足之陽經陰經也。手太陽者，小腸也；手少陰者，心也。小腸之井榮俞原經合始於手小指外側之端；心之井榮俞經合始於手小指內之端，故皆稱曰。手小腸為腑，故曰表；心為臟，故曰裡。是手太陽與少陰為表裡者如此。手少陽者，三焦也；手厥陰者，心包絡「經也。三焦之井榮俞原經，合始於手第四指之端；心包絡經之井榮俞經，合始於手中指之端，故皆稱之曰手。」 夫曰「手心主者，蓋包絡居心之下，代心主以行事，心不受邪，而治病者，亦治手心主，故即稱之曰心主。三焦為腑，故曰表；心主為臟，故曰裡。」 是手少陽與心主為表裡者如此。手陽明者，大腸經也；手太陰者，肺也。大腸之井榮俞原經合始於手次指之端，肺之井榮俞經合始於手大指之端，故皆稱曰：「手大腸為腑，故曰表；肺為臟，故曰裡。」 是手陽明與太陰為表裡者如此，此乃所以為手之陽經陰經也。今欲知手足陰經陽經所苦之疾，果在何經，乃去其所苦，如肝苦急，心苦酸，脾苦濕，肺苦氣上逆，腎苦燥之類。又伺其所欲，如肝欲散，心欲耎，肺欲收，脾欲燥，腎欲堅之類，然後於有餘之經而瀉之，不足之經而補之，則用鍼之道盡矣。

張志聰曰：「夫手有三陰三陽，足有三陰三陽，以合十二經脈，陰陽並交，表裡相應。是以聖人持診之道，先後陰陽而持之，診合微之事，追陰陽之變，章五中之情，取虛實之要，知此乃足以診。如切陰不得陽，診消亡；得陽不得陰，守學不湛。是故臟腑陰陽，相為表裡，此皆診候之要，不可不知。知所苦者，知邪病在手足」 之何經也，先去其血，除宛陳也。宛

陳去則無所苦矣。「伺之所欲」 者，伺其欲散欲耎，欲緩欲收，蓋必先定五臟之病，五臟已定，九候已備，而後乃存鍼。有餘者，邪氣盛也。不足者，精氣奪也。有餘則瀉之，不足則補之。

欲知背俞，先度其兩乳間，中折之，更以他草度，去半 已，即以兩隅相拄也。乃舉以度其背，令其一隅居上， 齊脊大椎，兩隅在下。當其下隅者，肺之俞也；復下一 度，心之俞也；復下一度，左角，肝之俞也；右角，脾之俞 也；復下一度，腎之俞也。是謂五臟之俞，灸刺之度也。 〈俞音輸度如字令平聲〉

王冰曰：度，量也。以草量乳間，四分去一，使斜與橫等折為三隅，以上隅齊脊大椎，則兩隅下當肺俞也。「復下一度，謂以上隅齊脊三椎心俞也。《靈樞經》及《中誥》咸云肺俞在三椎之旁，心俞在五椎之旁，肝俞在九椎之旁，脾俞在十一椎之旁，腎愈在十四椎之旁。」 尋此經草量之法，則合度之人，其初度兩隅之下，約當肺俞。再度兩俞之下，約當七椎，七椎之旁，乃鬲俞之位。此經云：「左角肝之俞，右角脾之俞」 ，與《中誥》等經不同。又四度，則兩俞之下，約當九椎，九椎之旁，乃肝俞也。經云：腎俞未究其源。馬蒔曰：此言五臟有俞，而有度之之法也。背俞，即下文五臟俞也，屬足太陽膀胱經，以其在背，故總名之曰背俞也。言人欲知背中五臟之俞者，當先度其兩乳之間，居中相半摺之正膻中也，其中豎起，分為三隅之象。另以他草量其去半之中，即對半摺之，乃以兩頭對豎下之兩隅，所謂以兩隅相拄也。其兩隅當以三寸為闊，則各俞正合去脊一寸五分之度。乃舉此草以度量其背，令其一隅居上，齊脊中之大椎「穴，又名百勞」 ，係督脉經穴，居於項骨之下，平肩取之。「兩隅在下，當其下之兩隅者，即肺俞也。在三椎之旁，左右各開一寸五分。復下一度，將上隅拄第三椎間，即肺俞之中央，其下兩隅之穴，即心俞也。復下一度，將上隅拄第五椎間，其下兩隅，左角為肝俞穴，右角為脾俞穴。復將上隅拄第七椎間，其」 下兩隅，乃腎俞穴也。是謂五臟之俞。欲灸五俞者，可以是法為準矣　。按：兩隅左右，各開一寸五分，宜為膈俞穴，乃第七椎旁。今云肝俞穴、脾俞穴者，誤也。腎俞在第十四椎之旁，各開一寸五分，此宜為肝俞，今曰腎俞者，亦誤也。張志聰曰：此論取五俞之法，五臟之俞，皆在於背。蓋九鍼九候之道，先以五臟為主。俞輸同，五臟血氣輸轉傳布也　。吳鶴皋曰：「此取五臟俞法，與《甲乙經》不合，蓋古人別為一法者也。」

「形樂志苦，病生於脉，治之以灸刺。形樂志樂，病生於 肉，治之以鍼石。形苦志樂，病生於筋，治之以熨引。形 苦志苦，病生於咽嗌，治之以甘藥。形數驚恐，經絡不 通，病生於不仁，治之以按摩、醪藥。」是謂《五形志》也。〈樂音 洛數音朔〉

王冰曰：「形謂身形，志謂心志。細而言之，則七神殊守，通而論之，則約形志以為中外爾。」 然形樂謂不甚勞役，志苦謂結慮深思，不甚勞役則筋骨平調，結慮深思則榮衛乖否，氣血不順，故病生於脉焉。夫盛瀉虛補，是灸刺之道，猶當去其血絡而後調之，故上文曰：「凡治病必先去其血，乃去其所苦，伺之所欲，然後瀉」 有餘，補不足，則其義也。志樂，謂悅懌忘憂也。然筋骨不勞，心神悅懌，則肉理相比，氣道滿填，衛道怫結，故病生於肉也。夫衛氣流滿，以鍼瀉之，結聚膿血，石而破之，石謂石，鍼則砭石也，今亦以䤵鍼代之。「形苦」 ，謂修業就役也。然修業以為就役而作，一過其用，則致勞傷，勞用以傷，故病生於筋。熨，謂藥熨，引，謂引導。修業就役，結慮深思。憂則肝氣并於脾，肝與膽合，嗌為之使，故病生於嗌也。《宣明五氣論》曰：「精氣并於肝則憂。」 《奇病論》曰：「肝者中之將也，取決於膽，咽為之使也。」 驚則脈氣併，恐則神不收，脉併神游，故經絡不通，而為不仁之病矣。夫按摩者，所以開通閉塞，導引陰陽；醪藥者，所以養正祛邪，調中理氣，故方之為用，宜以此焉。醪藥，謂酒藥也。不仁，謂不應其用，則𤸷痺矣。馬蒔曰：「此以下五節，言病由有不同，而治之者必異其法也。世有身形快樂，而心志則苦，故病生於脉者，以心主脉也，當灸刺隨宜以治之。世有身形快樂，而心志亦然，逸居飽煖，無所運用，肉理相比，而衛氣怫結，病生」 於肉，宜以石為鍼而刺之。世有身形勞苦，勤於事務，而志則無慮，故苦傷筋者。病生於筋，當用藥以熨之，導引以疏之可也。世有形體已苦，心志亦苦，故病生於咽嗌。《靈樞·經脉篇》心系挾咽系目膽為決斷者不遂，所以咽嗌為病，當治之以甘藥。世有形體勞苦，數受驚恐，則志亦不樂，其經絡不通，而不仁之病生。不仁者。謂𤸷重而不知寒熱痛癢也。當治以按摩。及飲之以酒藥。使血氣之宣暢耳。

張志聰曰：「君子勞心，小人勞力，形樂志苦，形樂志樂，貴人也；形苦志樂，形苦志苦，常人也。所謂更貴更賤，以知死生，以決成敗也。」 《金匱要略》曰：血痹病，從何得之？師曰：「夫尊榮人，骨弱肌膚盛，重困疲勞汗出，臥不時動搖，加被微風，遂得之。宜引鍼引陽氣，令脉緊去則愈。蓋形樂則肌膚盛，肌膚盛則陽氣留於陰也。久陽不在表，則邪直傷於陰；志苦則傷神，神傷則血脉虛，而邪氣易入，故病生於脉也。宜灸以啟留陷之陽，宜刺以去血脉之痹。」 若形樂志樂，則過於安逸矣。過於安樂，則神機不轉，氣血由是羇留，故病生於肉，治之宜以鍼石引而通之也。勞苦其形則傷筋，志逸而樂則血脉未嘗受病，故治之以熨烙導引，使血脉榮養於筋，則就安矣。形苦志苦，謂百憂感其心，萬事勞其形，則陰陽氣血皆傷矣。夫嗌主天氣，咽主地氣，天者陽氣，地者陰氣，此陰陽氣血皆傷，故病主咽嗌，是宜甘藥以調其脾胃焉。《終始篇》曰：陰陽俱不足，補陽則陰竭，瀉陰則陽脫，如是者，可將以甘藥，不可飲以至劑。如此者弗灸，驚則氣亂，恐則氣下者，蓋血隨氣行，氣數亂逆，則經絡不通，榮衛不行，故病生於不仁，宜按摩醪藥，以行其榮衛血氣焉。《五形志》，謂大人布衣，有此五者之形志也。

刺陽明，出血氣。刺太陽，出血惡氣；刺少陽，出氣惡血。 刺太陰，出氣惡血。刺少陰，出氣惡血；刺厥陰，出血惡 氣也。〈惡去聲〉

王冰曰：「明前三陰三陽血氣多少之刺約也。」 馬蒔曰：「此承首節而言刺各經者，須知出氣出血，不可不慎也。上文言陽明常多氣多血，故刺手足陽明經者，并血氣而出之，無害也。太陽常多血少氣，故刺手足太陽經者，當出血而惡氣，不可使氣之或出也。少陽常少血多氣，故刺手足少陽經者，當出氣而惡血，不可使血之或出也。太陰常多氣少血，故刺手足太陰經者，當出氣而惡血，不可使血之或出也。少陰常少血多氣，故刺手足少陰經者，當出氣而惡血，不可使血之或出也。厥陰常多血少氣，故刺手足厥陰經者，當出血而惡氣，不可使氣之或出也。」 由此觀之，則太陽厥陰均當出血惡氣，少陽太陰少陰均當出氣惡血，惟陽明則氣血皆出也。

張志聰曰：此言六經之氣血，各有多少，宜從其多者而去之。蓋邪在氣分者，可從血出；邪在血分者，可從氣出，此論氣血之常數，鍼刺之常法也。《鍼經》曰：「刺榮者出血，刺衛者出氣　。」 《靈樞》經水篇曰：「十二經之多血少氣，與其少血多氣，與其皆多血氣，與其皆少血氣，皆有大數。」 其治以鍼艾，各調經氣，固其常有，合足陽「明五臟六腑之海也，其脉大血多，氣甚熱壯，刺此者不深不散，不留不瀉也。」 足陽明刺深六分，留十呼。足太陽深五分，留七呼。足少陽深四分，留五呼。足太陰深三分，留四呼。足少陰深二分，留三呼。足厥陰深一分，留二呼。手之陰陽，其受氣之道近，其氣之來疾，其刺深者皆無過二分，其留皆無過一呼，其少長、大小、肥瘦，以心療之，命曰《法天之常》。灸之亦然。灸而過此者，得惡火，則骨枯脉濇。刺而過此者，則脫氣。

《寶命全形論篇第二十五》

《寶命全形論篇第二十五》

馬蒔曰：篇內首節有「盡欲全形，故名曰《寶命》」 者，以次節有懸命，蓋非寶惜天命，其形難以全耳。

黃帝問曰：「天覆地載，萬物悉備，莫貴於人。人以天地 之氣生，四時之法成，君王眾庶，盡欲全形，形之疾病， 莫知其情，留淫日深，著於骨髓，心私慮之余，欲鍼除 其疾病，為之奈何？」岐伯對曰：「夫鹽之味鹹者，其氣令 器津泄；絃絕者，其音嘶敗；木敷者，其葉發；病深者，其 聲噦。人有此三者，是謂壞腑。毒藥無治，短鍼無取，此」 皆絕皮傷肉。血氣爭黑。〈為去聲〉

王冰曰：天以德流，地以氣化，德氣相合，而乃生焉。《易》曰：「天地絪縕，萬物化醇」 ，此之謂也。則假以溫涼寒暑，生長收藏，四時運行，而方成立，貴賤雖殊，然其寶命一矣。故好生惡死者，貴賤之常情也。虛邪之中人微，先見於色，不知於身，有形無形，故莫知情狀也。留而不去，淫衍日深，邪氣襲虛，故著於骨髓，帝矜不度，故「請行其鍼。」 鹹謂鹽之味苦，浸淫而潤物者也。夫鹹為苦而生，鹹從水而有水也，潤下而苦泄，故能令器中水津液潤滲泄焉。凡虛中而受物者，皆謂之器。其於體外則謂陰囊，其於身中所同，則謂膀胱矣。然以病配於五臟，則心氣伏於腎中而不去，乃為是矣。何者？腎象水而味鹹，心合火而味苦，苦流汗液，鹹走胞囊，火為水持，故陰囊之外，津潤如汗，而滲泄不止也。凡鹹之為氣，天陰則潤，在上則浮，在人則囊濕而皮膚剝起。陰囊津泄而脉絃絕者，診當言音嘶嗄，敗易舊聲爾。何者？肝氣傷也。肝氣傷則金本缺，金本缺則肺氣不全。

肺主音聲，故言音嘶嗄。木敷者，其葉發言，木氣散布外榮於所部者，其病當發於肺葉之中也。何者？以木氣發散故也。《平人氣象論》曰：「臟真散於肝，肝又合木也。」 噦謂聲濁惡也，肺藏惡血，故聲噦。腑謂胸也，以肺處胸中故也。壞謂損壞其腑而取病也。三者，謂脉絃絕，肺葉發聲濁噦也。病內潰於肺中，故毒藥無治；外不在於經絡，故短鍼無取。是以絕皮傷肉，乃可攻之。以惡血久與肺氣交爭，故當血見而色黑也。楊上善云：「欲知病微者，須知其候。鹽之在於器中，津液洩於外，見津而知鹽之有鹹也。聲嘶，知琴瑟之絃將絕，葉落者知陳木之已盡。舉此三物衰壞之微，以比聲噦，識病深之候。人有聲噦同三譬者，是」 為腑壞之候。中腑壞者，病之深也，其病既深，故鍼藥不能取，以其皮肉血氣，各不相得故也。林億曰：「詳上善作此等注義，方與黃帝上下問答義相貫穿。王氏解鹽鹹器津，義雖淵微，至於注『絃絕音嘶，木敷葉發』，殊不與帝問相協，考之不若楊義之得多也。」

馬蒔曰：「此帝欲用鍼以除民病，而伯以病有難治者告之也。試觀鹽在器中，其味甚鹹，而味鹹者潤，故器外之津泄焉；又觀琴瑟之絃幾於絕者，其音嘶敗而無足聽焉；又觀木之已敷者，當秋冬之間，其葉飄發而墮落焉。凡此皆物類之日久傷潰使然也，況於人乎？是以病深者其聲噦，按《靈樞經》口問篇以噦出於」 胃，正以胃為五臟六腑之大原，胃既受病，噦斯發焉。今人病至於噦，而有類於三者之勢，是謂大腑壞矣。當是時也，毒藥不能施其力，短鍼無以庸其巧，其皮粗絕，其肉內傷，血與氣爭而血色變黑，雖欲藉鍼以全形，烏可得哉？

張志聰曰：「此言臟腑經絡，皆由胃氣之所資生。如胃氣已敗，雖毒藥無所用其功，鍼石無所施其力，欲寶命全形者，當先養其胃氣焉。夫鹽之味鹹者，性本潤下，如置之器中，其氣上升，令津泄澤於器之上。如絃欲絕者，其音必先嘶敗；如木氣敷散，其葉蚤發生。此三者，以其有諸內而形諸外，以比噦之腑壞，而後發」 於音聲。夫噦有三因，如因肺氣逆而欲復出於胃者，橘皮竹茹湯主之，此噦之逆證也。如噦而腹滿，當視其前後，知何部不利，利之而愈者，此噦之實證也。如有此三者之比，而其聲噦者，噦之敗證也。此因病深而胃腑已壞，雖毒藥無可治其內，短鍼無可取其外，此皆皮毛焦絕，肌肉損傷，而氣血爭為腐敗矣。黑者腐之色也　。朱永年曰：「《金匱要略》云：『六腑氣絕於外者，手足寒，上氣腳縮。五臟氣絕於內者，利不禁，手足不仁』。」 此噦之壞證也。所謂壞腑者。言病深而五臟六腑、血氣皮肉俱已敗壞也。

帝曰：「余念其痛，心為之亂惑反甚，其病不可更代，百 姓聞之，以為殘賊，為之奈何？」岐伯曰：「夫人生於地，懸 命於天，天地合氣，命之曰人。人能應四時者，天地為 之父母，知萬物者，謂之天子。天有陰陽，人有十二節； 天有寒暑，人有虛實。能經天地陰陽之化者，不失四 時；知十二節之理者，聖智不能欺也。能存八動之變」， 五勝更立，能達虛實之數者，獨出獨入，呿吟至微，秋 毫在目。〈呿音區〉

王冰曰：殘賊，言恐涉於不仁，致慊於黎庶也。形假物成，故生於地；命惟天賦，故懸於天。德氣同歸，故謂之人也。《靈樞經》曰：「天之在我者德，地之在我者氣，德流氣薄而生者也。然德者道之用，氣者生之母，人能應四時和氣而養生者，天地恆蓄養之，故為父母。」 《四氣調神大論》曰：「夫四時陰陽者，萬物之根本也。所以聖」 人春夏養陽，秋冬養陰，以從其根，故與萬物浮沈於生長之門也。知萬物之根本者，天地常育養之，故謂曰天之子。節謂節氣，外所以應十二月，內所以主十二經脉也。寒暑有盛衰之紀，虛實表多少之殊，故人以虛實應天寒暑也。人能常應，順天地陰陽之道而修養者，則合四時生長之宜，能知十二節氣之所遷至者，雖聖智亦不欺侮而奉行之也。存，謂心存。呿，謂欠呿。吟，謂吟嘆。秋毫在目，言細必察也。「八動」 ，謂八節之風變動。「五勝」 ，謂五行之氣相勝。立，謂當其王時。變，謂氣至而變易。知是三者，則應效明著，速猶影響，皆神之獨出獨入，亦非鬼靈能召遣也。

馬蒔曰：「此帝念民病不除，則民怨必深。而伯言能達天人之理者，斯可以與其能也。更代者，病離人身，如更代而去也。伯言人合天地以生，則天之理吾之理一也。故人能應四時者，天地為之父母，愛之育之，如親之視子也。天有陰陽，陰陽有寒暑；人有十二經脈之節，十二節有虛實。吾於天而經理其天地陰陽之」 化。「不失乎四時以應之。」 吾於人而知其十二節之理。有合於天地陰陽四時之妙。則雖聖智不能欺之也。「八節之風。」 有所變動。彼則存。

而悟之；五行之運，更有所勝，彼則立而排之；十二節虛實之數，彼則通而達之。其氣獨出獨入，何其神也；呿吟至微至細，何其幽也；目視秋毫，何其明也？則用鍼以除民病，抑亦有起死回生之功歟？張志聰曰：更代，更易時月也。殘賊，殘忍其死而賊害，不仁也。吳崐曰：「知萬物則能參天地，贊化育，是謂天之子也。」 《邪客篇》曰：「歲有十二月，人有十二節。」 《生氣通天論》曰：「夫自古通天者，生之本，本於陰陽。天地之間，六合之內，其氣九州、九竅、五臟十二節，皆通乎天氣。十二節者，手足之十二大節也。蓋天有陰陽寒暑以成歲；人有十二節，以合手足之三陰三陽，十二經脉，以應天之十二月也。寒暑者，天之陰陽消長也；虛實」 者，人之陰陽消長也。若能經理天地陰陽之造化者，不失四時之運行，知十二經脉之理，而合於天之陰陽，惟聖智者能之，又何欺之有？存仔心也。八動，八風之變也。五勝，五行之勝尅也。「更立」 者，言五行之有勝制，勝則賊害，制則生化，萬物盡然，不可勝竭也。「獨出獨入」 者，言能存心於八動五勝，明達於虛實之數，而出入補瀉之有獨見也。「呿臥，聲口張而不合」 ，氣之虛也。「呻吟之聲」 ，氣之實也。言其呿吟之至微，而虛實之秋毫皆在吾目矣。

帝曰：「人生有形，不離陰陽，天地合氣，別為九野，分為 四時，月有小大，日有短長，萬物並至，不可勝量，虛實 呿吟，敢問其方？」岐伯曰：「木得金而伐，火得水而滅，土 得木而達，金得火而缺，水得土而絕，萬物盡然，不可 勝竭。故鍼有懸布天下者五，黔首共餘食，莫知之也。 一曰治神，二曰知養身，三曰知毒藥為真，四曰制砭」 石小大，五曰知腑臟血氣之診。五法俱立，各有所先。 今末世之刺也，虛者實之，滿者泄之，此皆眾工所共 知也。若夫法天則地，隨應而動，和之者若響，隨之者 若影，道無鬼神，獨來獨往。

王冰曰：此詳說用鍼之意，物類雖不可竭盡而數，要之，皆如五行之氣，而有勝負之性分爾。夫鍼之道，有若高懸示人，彰布於天下者五矣。而百姓共知餘食，咸棄蔑之，不務於本而崇乎末，莫知真要，深在其中。所謂五者，一曰治神，專精其心，不妄動亂也。所以云手如握虎，神無營於眾物，蓋欲調治精神，專其心也。二曰知養身。夫知養己身之法，亦知養人之道矣。《陰陽應象大論》曰：「用鍼者，以我知彼，用之不殆。」 此之謂也。三曰知毒藥為真，毒藥攻邪順宜而用，正真之道，其在茲乎？四曰制砭石小大。古者以砭石為鍼，故不舉九鍼，但言砭石耳，當制其小大，隨病所宜而用之。五曰知腑臟血氣之診。蓋諸陽為腑，諸陰為臟，故《血氣形志篇》曰：「太陽多血少氣，少陽少血多氣，陽明多氣多血，少陰少血多氣，厥陰多血少氣，太陰多氣少血。是以刺陽明出血氣，刺太陽出血惡氣，刺少陽出氣惡血，刺太陰出氣惡血，刺少陰出氣惡血，刺厥陰出血惡氣也。」 精知多少，則補瀉萬全，而事宜。則應者，先用也，隨應而動，言其效也。「若影若響」 ，言其近也。夫如影之隨形，響之應聲，豈復有鬼神之召遣耶。蓋由隨應而動之自得爾。

馬蒔曰：「此言欲用鍼者有五法，而其法為甚神也。伯言用鍼之法有五，其妙法乎五行。正以五行者，木伐於金，火滅於水，土達於木，金缺於火，水絕於土，萬物皆具五行，其勝負之理盡然，非止一物而已。故用鍼之法，亦有五者，懸布於天下之廣，特黔首日用飲食，飽則棄餘，莫能知其妙耳。五者唯何？一曰治神，蓋人」 有是形，必有是神，吾當平日預全此神，使神氣既充，然後可用鍼以治人也。二曰知養身。蓋人有是身，不可不善養之，吾當平日預養己身，使吾身卻疾，然後可因己以治人也。三曰知毒藥為真。蓋毒藥攻病，氣味異宜，吾當平日皆真知之，然後可用之不謬也。四曰制砭石小大。蓋砭石為鍼，可以治疾。吾當平日預制此鍼，小大得宜，庶不至於臨時乏用也。五曰知腑臟血氣之診。蓋人之腑臟，有虛有實，其血氣有多有少。吾當平日預知診法，凡虛補實瀉，出血出氣，惡血惡氣之義，無不知之，庶不至於冥行也。是五法既立，各有所先，即《本文》謂「治神先於養身」 之謂，則用鍼之方，正有合於五行之「妙矣。今末世補虛瀉實。雖眾所共知。而法則天地。隨應而動，如響隨聲。如影隨形。無鬼無神。如有鬼神。如有鬼神，獨往獨來。」 此乃用鍼之法。可謂至神。實非眾人所能知也。下節乃詳言之。

張志聰曰：「人秉天地陰陽之氣，而生此形，是以與天地合氣，而成九候也。別為九野者，以身形之應九野也。分為四時者，左足應立春，左脅應春分，左手應立夏，膺喉頭首應夏至，右手應立秋，右脅應秋分，右足應立冬，腰尻下竅應冬至也。月有小大。」

「日有短長」 ，言氣候之有盈虛，人與天地萬物之氣皆然，而不可勝量也。「虛實呿吟」 者，以呿吟之至微，而知其虛實也。欲法天則地，而為鍼刺之法，故問其方也。夫鍼石之道，必先定五臟，備九候，而後乃存鍼。然五臟五行之氣，有相勝更立，不可不知。如木得金則伐，火得水則滅，金得火則缺，水得土則絕，此所勝之氣，「而為賊害也。如土得木而達，此得所勝之氣而為制化也。萬物之理皆然，而不可勝竭。懸布天下者，先立《鍼經》以示人，而百姓止可力田以供租稅，有餘粟以供養，其於治鍼之道，莫之知也。一曰治神，神在秋毫，屬意病者，神屬勿去，知病存亡。二曰知養身，以身之虛而逢天之虛，兩虛相感，其氣至骨」 ，入則傷五臟，故當知日之寒溫，月之虛盛，四時氣之浮沉，而調之於身，工候救之，勿能傷也。三曰知毒藥為真。毒藥，所以攻邪者也。如知之不真，用之不當，則反傷其正氣矣。故帝曰「余欲弗使被毒藥，欲以微鍼通其經脈，調其血氣。」 四曰制砭石小大。上古之世，未有冶鑄，以砭石為鍼，制有大小，隨病所宜。黃帝始造九鍼，以代鑱石。《經》曰：「小之則無內，大之則無外。」 蓋治外者制小其鍼，治內者制其大也。五曰知腑臟血氣之診，腑為陽，臟為陰，氣為陽，血為陰。人生有形，不離陰陽，故必先知臟腑氣血之虛實，而後可以行鍼。上古之世，立此五法，而各有所宜先者。今末世止知瀉有餘，補不足，此粗工之所共知也。若夫法天則地者，必候日月星辰，四時八正之氣，隨氣應而用其鍼，是因天地之時而調和氣血也。迎之隨之以意，和之如響應聲如影，隨形，得心應手，取效若神，而離合出入，自有獨見，不與眾聞　。《徐公遐》曰：「來者為陽，往者為陰。」 鬼神者，陰陽之氣也。言道在純一，而若無鬼神矣。

帝曰：「願聞其道。」岐伯曰：「凡刺之真，必先治神，五臟已 定，九候已備，後乃存鍼，眾脈不見，眾凶弗聞，外內相 得，無以形先，可玩往來，乃施於人。人有虛實，五虛勿 近，五實勿遠，至其當發，間不容瞚，手動若務，鍼耀而 勻，靜意視義，觀適之變，是謂冥冥，莫知其形，見其烏 烏，見其稷稷，從見其飛，不知其誰，伏如橫弩，起如發 機。」〈間去聲瞚瞬同〉

王冰曰：專其精神，寂無動亂，刺之真要，其在斯焉。尤必先定五臟之脈，備循九候之診，而有太過不及者，然後乃存意於用鍼之法。「眾脈」 ，謂七診之脈。「眾凶」 ，謂五臟相乘，外內相得，言形氣相得也。「無以形先」 ，言不以己形之衰盛寒溫，料病人之形氣，使同於己也。玩，謂玩弄，言精熟也。《陰陽別論》曰：「謹熟陰陽，無與眾謀。」 此其類也。然人之虛實，非其遠近而有之，蓋由血氣一時之盈縮爾。然其未發，則如雲垂，而視之可久，至其發也，則如電滅，而指所不及，遲速之殊，有如此矣。手動用鍼，心如專務於一事也。《鍼經》曰：「一其形，聽其動靜而知邪正。」 此之謂也。「鍼耀而勻」 ，謂鍼形光淨而上下勻平。冥冥，言血氣變化之不可見也。故靜意視息，以義斟酌，觀所調適經脉之變易爾。雖且鍼下，用意精微，而測量之，猶不知變易形容，誰為其象也。「烏烏」 ，嘆其氣至，「稷稷」 ，嗟其已應。言所鍼得失，如從空中見飛烏之往來，豈復知其所使之元主耶？是但見經脈盈虛而為信，亦不知其誰之所召遣爾。如當血氣之未應鍼，則伏如橫弩之安靜；其應鍼也則起，如機發之迅疾。

馬蒔曰：「此言用鍼者，當始終曲盡其妙法也。凡刺家真要之法，必先治己之神氣。上曰治神者，平日之功；而此曰治神者，臨鍼之法。蓋惟神氣既肅，而後可以專心用鍼也。病人五臟，吾乃定之，或虛或實，無不明也。病人之脉，吾能診之，九候所在，無不周也。夫然後存心於鍼而用之，然猶未敢輕用其鍼也。方其始也」 ，眾脈不見，眾凶弗聞之時，必察形氣相得之何如，或形盛氣衰，或氣盛形衰，或形氣俱衰俱盛，莫不知之。切不可以吾形之盛衰寒溫，而料病人之形氣，使之強同於己也，然猶未敢輕用其鍼也。吾方神氣不散，意念精專，當玩其鍼以施用，則病人之氣往來於鍼下者何如，乃可以施鍼於人也。然猶「未敢輕用其鍼也。刺虛者必待其實，刺實者必待其虛」 ，此乃末後去鍼之法，今則亦預玩之，人有五虛五臟皆當，至於既實，而後可以去鍼；人有五實五臟皆當至於既虛，而後可以去鍼。但五虛勿可以近速，恐實邪之尚留；五實勿可以遲遠，恐正虛之難復。至其已虛已實，可以發鍼之際，則所間特止瞬息耳。此法必皆熟玩於心，夫然後可以施鍼也。及將施鍼之時。手動用鍼。若專於事務而不敢貳，目耀其鍼。自有上中下等而極其勻。斯時也。入鍼淺深各隨經絡矣。《靈樞》水論曰：「刺足陽明，深六分，留十呼。足太陽，深五分，留七呼。」

足少陽深四分，留五呼。足太陰深三分，留四呼。足少陰深二分，留三呼。足厥陰深一分，留二呼。手之陰陽，其受氣之道近，其氣之來疾，其刺深者，皆無過二分，其留皆無過一呼。當入鍼之時，此法正宜施矣。但鍼正在穴，吾必靜其志意，潛視鍼下之妙，默觀適然之變，是謂至冥。至冥無形可測。《八正神明論》云：「觀其冥冥者，言知血氣營衛之不形於外，而工獨知之。以日之寒溫，月之盛虛，四時氣之浮沈，參伍相合而調之，工常先見之，然而不形於外也。及其氣之至也，如烏之集；其氣之盛也，如稷之盛，但見其氣有往來，如鳥之飛，並不知誰為之主而然也。若刺虛者而未實，刺實者而未虛，則鍼猶在穴，伏如橫弩」 ，不敢輕發，及刺虛者而己，實刺實者而已。虛則鍼方去，穴，起如發機，不敢復留。用鍼始終，妙法如此。故曰：「道無鬼神，獨來獨往，若有鬼神」 也。

張志聰曰：真者，真一旡妄；神者，陰陽不測之謂。言刺之道，雖有陰陽虛實之分，而必先歸於治神。凡刺之道，畢於終始，明知終始，五臟為紀，陰陽定矣。必知診三部九候之病脉處，而後存鍼以治之。《九鍼篇》曰：皮肉筋脉，各有所處，病各有所宜，各不同形，各以任其所宜。取五脉者死，取三脉者恇。故曰：眾脉不見，眾凶「弗聞」 ，言不可以濫取也。臟腑在內，皮膚筋脉在外，外內之相應者，貴在得神而無以形先，蓋言上守神，粗守形也。「可玩往來，乃施於人」 ，言知機之道，而後乃施於人也。故又曰：「粗守關，上守機。」 機之動不離其空，空中之機，清淨而微，其來不可逢，其往不可追，知機之道者，不可挂以髮，不知機道，叩之不發，知其往來，要與之期。五虛者，五臟之精氣奪也；五實者，五脉之邪氣盛也。夫用鍼者，觀察病人之態，以知精神魂魄之存亡得失之意，五者已傷，鍼不可以治之，故曰「五虛弗近。」 邪實者，急取而瀉之，故曰「五實弗遠。」 刺之微在遲速，其當發時，知其可取，有如發機，間不容於瞬息也。適，至也。靜己之意，視鍼之義，以觀氣至之變。冥冥者，視之無形也。「莫知其形」 ，言形氣榮衛之不形於外，而工獨知之。張介賓曰：「見其烏烏，見其稷稷，從見其飛，不知其誰」 ，此形容用鍼之象，有如此者。烏烏，言氣至，如烏之集也。稷稷，言氣盛，如稷之繁也。「從見其飛」 ，言氣之或往或來，如烏之飛也。然此皆無中之有，莫知其誰為之也。

帝曰：何如而虛？何如而實？岐伯曰：「刺虛者，須其實，刺 實者，須其虛。經氣已至，慎守勿失，深淺在志，遠近若 一，如臨深淵，手如握虎，神無營於眾物。」

王冰曰：「言血氣既伏，如橫弩起，如發機，然其虛實，豈留呼而可為準定耶？」 虛實之形何如而約之，要在以氣至有效而為約，不必守息數而為定法也。經氣已至，慎守勿失者，無變法而失經氣也。「深淺在志，遠近若一，臨淵握虎，無營於物」 ，言精心專一也。所鍼經脉，雖深淺不同，然其補瀉，皆如一俞之專意，故手如握虎，神不外營焉。林億曰：「按《鍼解論》云：『刺實須其虛者，留鍼陰氣隆至，乃去鍼也。刺虛須其實者，陽氣隆至，鍼下熱，乃去鍼也。經氣已至，慎守勿失者，勿變更也。『深淺在志者，知病之內外也。『遠近如一者，深淺其候等也。『如臨深淵』』』』」 者，不敢墮也。「手如握虎者，欲其壯也。『神無營於眾物者，靜志觀病人，無左』」 右視也。

馬蒔曰：「此言刺虛刺實，以虛與實為候，而餘法皆當慎守也。凡刺病人之虛者，必待其實，即《鍼解論》之所謂『陽氣隆至，鍼下熱，乃去鍼也。凡刺病人之實者，必待其虛，即《鍼解論》之所謂留鍼，陰氣隆至，乃去鍼也。正以待其各經之氣已至，或虛或實，然後去鍼，此乃慎守其法而勿失，即《鍼解論》之所謂勿變更也。不惟是也，病之或淺或深，在吾志以運之』」 ，即《鍼解論》之所謂知病之內外也。氣來或遠或近，正與病之深淺而若一，即《鍼解論》之所謂「深淺其候等也。用鍼之際，始終慎守，如臨深淵，心不敢墮，如握虎然，手不敢肆，自始時治神，以迄於今，其神專一凝靜，無敢營營於眾物」 ，即《鍼解論》之所謂「靜志以觀病人」 ，無左右視也。斯則用鍼之法。無有不全。始可乘其已虛已實而出鍼矣。吁。觀伯之所言。其叮嚀之意切矣。惜乎萬世而下。能知此道者誰歟。

張志聰曰：「此帝復問治虛實之法也。伯言刺虛者，須俟其氣至而實；刺實者，須俟其氣泄而虛也。」

《八正神明論篇第二十六》

《八正神明論篇第二十六》

馬蒔曰：內有八正虛邪之當避，鍼法神明之當知。此篇大義，出自「《靈樞》官能篇，故名篇。」

黃帝問曰：「用鍼之服，必有法則焉，今何法何則？」岐伯 對曰：「法天則地，合以天光。」帝曰：「願卒聞之。」岐伯曰：「凡 刺之法，必候日月星辰、四時八正之氣，氣定乃刺之。 是故天溫日明，則人血淖液而衛氣浮，故血易瀉，氣 易行；天寒日陰，則人血凝泣而衛氣沈。月始生，則血 氣始精，衛氣始行。月郭滿，則血氣實，肌肉堅；月郭空」， 則肌肉減，經絡虛，衛氣去，形獨居，是以因天時而調 血氣也。是以天寒無刺，天溫無凝，月生無瀉，月滿無 補，月郭空無治，是謂得時而調之。因天之序，盛虛之 時，移光定位，正立而待之。故曰：「月生而瀉，是謂臟虛。」 月滿而補，血氣揚溢，絡有留血，命曰重實；月郭空而 治，是謂亂經。陰陽相錯，真邪不別，沈以留止，外虛內 亂，淫邪乃起。〈泣音澀空平聲重平聲〉

王冰曰：「服，事也。法天則地合以天光，謂合日月星辰之行度。候日月者，謂候日之寒溫、月之空滿也；星辰者，謂先知二十八宿之分，應水漏刻者也。略而言之，常以日加之於宿上，則知人氣在太陽，若日行一舍，人氣在三，陽與陰分矣。細而言之，從房至畢十」 四宿，水下五十刻，半日之度也；從昴至心亦十四宿，水下五十刻，終日之度也。是故從房至畢者為陽，從昴至心者為陰，陽主晝，陰主夜也。凡日行一舍，故水下三刻與七分刻之四也。《靈樞經》曰：「水下一刻，人氣在太陽；水下二刻，人氣在少陽；水下三刻，人氣在陽明；水下四刻，人氣在陰分。水下不止，氣行亦爾。」 又曰：「日行一舍，人氣行於身一周與十分身之」 八，日行二舍人氣行於身三周，與十分身之六，日行三舍人氣行於身五周，與十分身之四，日行四舍人氣行於身七周，與十分身之二，日行五舍人氣行於身九周，然日行二十八舍人氣亦行於身五十周，與十分身之四，由是故必候日月星辰也。「四時八正之氣」 者，謂四時正氣八節之風，來朝於太一者也。謹候其氣之所在而刺之。氣定乃刺之者，謂八節之風氣靜定，乃可以刺經脉，調虛實也。故《曆忌》云：「八節前後各五日，不可刺，灸凶。」 是則謂氣未定，故不可灸刺也。泣，謂如水中居雪也，天寒則血凝泣而衛氣沈，天溫則血淖液而氣易行也。得時，謂得天時也。是故候日遷移，定氣所在，南面正立，待氣至而調之也。臟虛，血氣弱也，重實，血氣盛也。氣失紀，故淫邪起。

馬蒔曰：「此言用鍼者，必法天地天光之妙也。天光者，日月星辰也。凡刺之法，必候日月星辰四時八正之氣，而氣定乃刺之。八正者，八節之正氣也。四立、二分、二至曰八正。是故天溫日明，天之陽氣盛矣，而吾人之血淖溢，故血易瀉，衛氣浮，故氣易行，此則可以用鍼之時，所以天溫無凝也，凝者不使其血氣復凝結」 也。天寒日陰，天之陰氣盛矣，而吾人之血凝澀，衛氣沈，所以天寒無刺也。刺者，補瀉皆不可也。月始生者，上下二弦之時，吾人之血氣始精，衛氣始行，所以月生無瀉也。苟日月生而瀉，是謂臟氣益虛耳。朔望之日，月郭正滿，吾人之血氣實，肌肉堅，所以月滿無補也。苟月滿而補，則血氣揚溢，絡有留血，是謂臟氣重實也。兩弦之前，月郭正空，吾人之肌肉減，經絡虛，衛氣去，形獨居，所以月郭空，無治其病也。苟月郭空而治，是謂亂經。故陰陽諸經，至於相錯，真邪二氣，無所分別，反致沈以留止，而外虛內亂，淫邪乃起矣。由此觀之，則用鍼以天溫日明為主，而欲行瀉法，宜於朔望月滿之時；欲行補法。宜於兩弦初生之際。若天寒日陰。月郭正空。皆不可用鍼也。後之妄行鍼法者。禍人多矣。

張志聰曰：服，事也。法天則地，「合以天光」 者，謂合天之寒暑，日之寒溫，月之盈虛，星辰之行度也。候日月者，謂日之寒溫，月之空滿也。星辰者，先知二十八宿之分，以紀日月之行也。「四時八正之氣」 者，謂四時之氣，八方之風也。「氣定乃刺之」 者，謹候其氣之安靜而刺之也。天溫日明則陽氣盛，人之血氣亦應之，故血和潤而易瀉，衛氣浮而易行。天寒日陰，則陰氣盛，故人血凝泣而衛氣沈，凝則難行，沈則不應矣，精純至也。月乃陰水之精，故潮汐之消長，應月之盈虧。人之形體屬陰，精血屬水，故其虛實浮沈，亦應於月。天寒無刺，血泣而衛沈也。天氣溫和，則血氣無凝滯而易行。月生無瀉，恐伐其生氣也。月滿無補，恐重實也。月郭空無治，恐正氣虛而邪氣不去也。「得時而調之」 ，謂得天時而調其血氣也。因天氣之和，月之盛滿，候日遷移，定氣所在，南面正立，待氣至而刺之。臟虛，謂虛其裡陰初生之血氣也。月滿則血氣充溢於形身之外，若重補之，則絡有留血，是謂重實也。用鍼之要，在於知調。

陰陽月郭空，則陰陽榮衛皆虛，正不勝邪，則邪留不去，而正氣反錯亂矣。

帝曰：星辰八正何候？岐伯曰：「星辰者，所以制日月之 行也。八正者，所以候八風之虛邪，以時至者也。四時 者，所以分春秋冬夏之氣所在，以時調之也。八正之 虛邪，而避之，勿犯也。以身之虛而逢天之虛，兩虛相 感，其氣至骨，入則傷五臟，工候救之，弗能傷也。故曰： 天忌不可不知也。」

王冰曰：「定星辰則可知日月行之制度矣。略而言之，周天二十八宿，三十六分。人氣行一周天，凡一千八分，周身十六丈二尺，以應二十八宿，合漏水百刻，都行八百一十丈，以分晝夜也。故人十息，氣行六尺，日行二分，二百七十息氣行十六丈二尺，一周於身，水下二刻，日行二十分，五百四十息氣行再周於身，水」 下四刻，日行四十分，二千七百息氣。行十周於身水下二十刻，日行五宿，二十分一萬三千五百息氣。行五十周於身水下百刻，日行二十八宿也。細而言之，則常以一十周加之一分又十分分之六，乃奇分盡矣。是故星辰所以制日月之行度也。

馬蒔曰：「此論天忌之當知也。」

張志聰曰：伯高曰：「歲有十二月，日有十二辰，子午為經，卯酉為緯。周天二十八宿，而一面七星，四七二十八星，房昴為緯，虛張為經」 ，是故房至畢為陽，昴至心為陰。蓋日月經天，有南陸北陸之行，有朔朢虛盈之度，故星辰者，所以制日月之行，而人之榮衛，亦有陰陽虛實之應也。八正者，八方之正位也。八方之氣，以時而至，謂之「八風。」 風從其所居之鄉來為實風，主生長養萬物。如月建在子，風從北方來，冬氣之正也；月建在卯，風從東方來，春氣之正也；月建在午，風從南方來，夏氣之正也；月建在酉，風從西方來，秋氣之正也。如春夏之交，風從東南來；夏秋之交，風從西南來；秋冬之交，風從西北來；春冬之交，風從東北來。此四方四維之正氣，主生長萬物者也。從其衝後來為虛風，傷人者也，主殺主害。衝後來者，從衝犯之方而來，如太一居子，風從南方來，火反衝水也；太一居卯，風從西方來，金來犯木也。故以八方之位，以候八風之正氣，八節之虛邪也。四時之氣所在，如春氣在經脉，夏氣在孫絡，長夏氣在肌肉，秋氣在皮膚，冬氣在骨髓。又如正月二月人氣在肝，三月四月人氣在脾，五月六月人氣在頭，七月八月人氣在肺，九月十月人氣在心，十一月十二月人氣在腎，此皆氣之所在，以時而調之也。八方之虛邪，主殺主害者，謹候而避之。故聖人日：避虛邪之道，如避矢石然，邪勿能害也。身之虛，血氣虛也。天之虛，虛鄉之邪風也。兩虛相感，故邪氣至骨而入傷五臟。上工調其九候而救之，始弗能傷害其性命。天忌者，謂太一徙居中宮，乃天道所當避忌之日。太一，北極也，斗杓所指之辰，謂之月建，即氣令所主之方。如冬至四十六日，月建在北，太一居叶蟄之宮，叶蟄，坎宮也。立春四十六日，「居天留，天留艮宮也。春分四十六日居倉門，倉門震宮也。立夏四十五日居陰洛，陰洛巽宮也。夏至四十六日居天宮，天宮離宮也。立秋四十六日居元委，元委坤宮也。秋分四十六日居倉果，倉果兌宮也。立冬四十五日居新洛，新洛乾宮也。明日復居叶蟄之宮，曰冬至矣。」 此太一一歲所居之宮也。又太一日遊，以冬至之日，居叶蟄之宮，數所在日，從一處至九日，復反於一，常如是無已，終而復始。太一移日，天必應之以風雨，以其日風雨則吉，歲美，民安少病矣。移日者，始移宮之第一日也。如太一徙立於中宮，乃朝八風，以占吉凶，其日大禁者也。徙入中宮日者，乃九日之中第五日也，其日風從南方來，名曰「大弱風，其傷人也，內舍於心，外在於脉，氣主熱；風從西南方來，名曰謀風，其傷人也，內舍於脾，外在於肌，其氣主為弱；風從西方來，名曰剛風，其傷人也，內舍於肺，外在於皮膚，其氣主為燥。風從西北方來，名曰折風」 ，其傷人也，內舍於小腸，外在於手太陽脉，脉絕則溢，脉閉則結不通，善暴死。風從北方來，名曰「大剛風」 ，其傷人也，內舍於腎，外在於骨，與肩背之膂筋，其氣主為寒也。風從東北方來，名曰「凶風」 ，其傷人也，內舍於大腸，外在於兩脅腋骨下及肢節。風從東方來，名曰「嬰兒風」 ，其傷人也，內舍於肝，外在於筋紐，其氣主為身濕。風從東南方來，名曰「弱風」 ，其傷人也，內舍於胃，外在肌肉，其氣主體重，此八風皆從其虛之鄉來，乃能病人。三虛相搏，則為暴病卒死，兩實一虛，病則為淋露寒熱，犯其雨濕之地，則為痿，故曰「大禁。」 太一所在之日，是為天忌。言太一所在中宮之日，大宜禁忌，此天時之不可不知也。又身形之應九野，左足應立春，其日戊寅己丑左。

「脇應春分，其日乙卯；左手應立夏，其日戊辰己巳；膺喉頭首應夏至，其日丙午；右手應立秋，其日戊申己未；右脇應秋分，其日辛酉；右足應立冬，其日戊戌己亥；腰尻下竅應冬至，其日壬子。」 六腑膈下三臟應中州，其大禁。大禁太一所在日，及諸戊己，是謂天忌，宜避鍼刺，此醫者之不可不知也。

帝曰：「善。其法星辰者，余聞之矣。願聞法往古者。」岐伯 曰：法往古者，先知《鍼經》也；驗於來今者，先知日之寒 溫，月之虛盛，以候氣之浮沈，而調之於身，觀其立有 驗也。觀其冥冥者，言形氣榮衛之不形於外，而工獨 知之。以日之寒溫，月之虛盛，四時氣之浮沈，參伍相 合而調之，工常先見之，然而不形於外，故曰「觀於冥 冥焉，通於無窮者，可以傳於後世也。」是故工之所以 異也，然而不形見於外，故俱不能見也。視之無形，嘗 之無味，故謂冥冥，若神髣髴。

王冰曰：「候氣不差，故立有驗。觀其冥冥，如《寶命全形篇》：『靜意視義，觀適之變，是謂冥冥，莫知其形也。雖形氣榮衛，不形見於外，而工以心神明悟，獨得知其衰盛焉，善惡悉可明之。夫工所以常先見者何哉？以守法而神通明也。法著故可傳後世，後世不絕，則應用通於無窮矣。以獨見知，故工所以異於人也。工異於』」 粗者，以粗俱不能見也。夫形氣榮衛，不形於外，以不可見，故視無形，嘗無味，伏如橫弩，起如發機，窈窈冥冥，莫知元主，謂如神運髣髴焉。

馬蒔曰：此下歷解鍼經之辭也。「鍼經」 者，即「《靈樞》經」 也。

張志聰曰：法往古者，先取法乎《鍼經》也；驗於來今者，取驗於鍼經之所未發明也。是以三部九候諸篇，皆《補論》《鍼經》未盡之旨。《官鍼》篇曰：「用鍼者，不知年之所加，氣之盛衰，虛實之所起，不可以為工。」 故本經補論歲運八篇，立數萬餘言，亦詳悉《靈樞》之所未盡者。夫人生於地，懸命於天，天地合氣，命之曰人。是以本卷九篇，論三部九候，而各有天，各有地，各有人。以天之日月盈虛，地之經水動靜，以候氣之浮沈，血之凝淖，所謂法天則地，調之於身。故曰：「三部九候為之原。」 《九鍼》之論，不必存矣。上工取法天地，先知日之寒溫，月之虛盈，四時氣之浮沈，與人之形氣榮衛，參伍相合而調之。是雖形氣榮衛之不形於外，而工己獨知之，故曰「觀於冥冥焉。故通於天地陰陽無窮之道者，可傳於萬世也。」 夫「觀於冥冥」 者，不形見於外，視之無形，嘗之無味，髣髴乎若神，是以粗工之不能俱見也。上工獨知之者，先以日月四時之氣，調之於身，故常先見之，是故工之所以有異也。

虛邪者，八正之虛邪氣也。正邪者，身形若用力汗出， 腠理開，逢虛風，其中人也微，故莫知其情，莫見其形。 上工救其萌芽，必先見三部九候之氣，盡調不敗而 救之，故曰「上工。」下工救其已成，救其已敗。救其已成 者，言不知三部九候之相失，因病而敗之也。

王冰曰：「八正之虛邪，謂八節之虛邪也。以從虛之鄉來，襲虛而入為病，故謂之八正虛邪。」 正邪者，不從虛之鄉來也，以中人微，故莫知其情意，莫見其形狀。

張志聰曰：「虛邪者，乃八方虛鄉所來之邪氣，其人於身也深。正邪者，八方之正氣也。正氣者，正風也，從一方來，非實風，又非虛風，其中人也淺，是以逢人之汗出，腠理開，而後入於肌腠絡脉之間。然其中人也亦微，故莫知其情，莫見其形。夫虛邪之始中人也，亦起於毫毛，發於腠理，其入深，則搏於筋骨，傷人五臟。故」 上工救其萌芽，始發見其灑淅動形而即治之，不使有傷三部九候之氣，是為上工也。「已成」 者，入傷榮衛而病已成；「已敗」 者，三部九候之氣，已為邪所傷敗。「《下工》救其已成」 者，言不知三部九候之相失者，因邪病而敗之也。此言上工救其萌芽，不使邪傷正氣。下工救其已成，則正氣已敗，不亦晚乎？

知其所在者，知診三部九候之病脉處而治之，故曰： 「守其門戶焉」，莫知其情而見邪形也。

王冰曰：「三部九候，為候邪之門戶也。守門戶故見邪形，以中人微，故莫知其情狀也。」

張志聰曰：此言正邪之中人也微，莫知其情，莫見其形。上工知診三部九候之病脉，故能知其所在，即於病脉處而治之，故曰守其門戶焉。言守其真氣而邪自去矣　。朱永年曰：「上工知診三部九候之病脉，故能見其邪形。下工不知所診，則亦莫見其形矣。」

帝曰：「余聞補瀉，未得其意。」岐伯曰：「瀉必用方，方者，以 氣方盛也，以月方滿也，以日方溫也，以身方定也。以 息方吸而內鍼，乃復候其方吸而轉鍼，乃復候其方 呼而徐引鍼。故曰：瀉必用方，其氣而行焉。補必用員員者行也，行者移也，刺必中其榮，復以吸排鍼也。故 員與方非鍼也。故養神者，必知形之肥瘦，榮衛血氣」 之盛衰。血氣者，人之神不可不謹養。〈內納同中去聲〉

王冰曰：瀉邪氣出，則真氣流行。行，謂宣不行之氣，令必宣行。移，謂移未復之脈，俾其平復。鍼入至血，謂之中榮。所言方員者，非謂鍼形，正謂行移之義。夫神安則壽延，神去則形弊，故不可不謹養也。張志聰曰：天包乎地員者，天之象也；氣生於地方者，地之象也。蓋以天地陰陽四時之氣，合人形之虛實，而為補瀉之法，故曰員與方，非鍼也。氣方盛，月方滿，日方溫，則人之真氣充，而邪氣易瀉也。身方定，陰陽不相錯也。息方吸而內鍼，吸天地之氣以助其氣也。故瀉必用方，其氣盛而行焉。補必用員者，員活其氣之周行於外內也。經氣周行，則移其真氣之隆至矣。必中榮者，刺血脈也。排，推也，候其吸而推運其鍼也。蓋瀉者，候其呼出，而徐引鍼以瀉之。補者，候其吸入，而推內以補之也。方圓之道，非用鍼之妙，在得氣與神也。知形之肥瘦，則知用鍼之淺深；知血氣之盛衰，則知方員之補瀉。血氣者，五臟之神氣也。能知形之肥瘦，氣之盛衰，則鍼不妄用，而神得其養矣。

帝曰：「妙乎哉論也！合人形於陰陽四時虛實之應，冥 冥之期，其非夫子，孰能通之？然夫子數言形與神，何 謂形？何謂神？願卒聞之。」岐伯曰：「請言形形乎？形，目冥 冥，問其所病，索之於經，慧然在前，按之不得，不知其 情，故曰形。」帝曰：「何謂神？」岐伯曰：「請言神神乎神，耳不 聞，目明心開而志先，慧然獨悟，口弗能言，俱視獨見」， 適若昬。昭然獨明，若風吹雲，故曰神。三部九候為之 原。《九鍼》之論，不必存也。

王冰曰：神謂神智通悟，形謂形診可觀。外隱其無形，故目冥冥而不見；內藏其有象，故以診而可索於經也。慧然在前，按之不得，言三部九候之中，卒然逢之，不可為之期準也。《離合真邪論》曰：「在陰與陽，不可為度，從而察之，三部九候，卒然逢之，早遏其路」 ，此其義也。耳不聞，言神用之微密也。「目明心開而志先」 者，言心之通如昬昧開卷，目之見如氛翳闢明，神雖內融，志已先往矣。「慧然獨悟，口弗能言」 者，謂心中清爽而了達，口不能宣吐以寫心也。「俱視獨見，適若昬」 者，歎見之異速也，言與眾俱視，我忽獨見，適猶若昬昧爾。既獨見了心，眼昭然獨能明察，若雲隨風卷，日麗天明。至哉神乎，妙用如是，不可得而言。夫能以三部九候經脈為之本原。則可通神悟之妙用。若以九鍼之論僉議。則其旨惟博。其知彌遠矣。故曰：「三部九候為之原。九鍼之論不必存。」

《馬蒔》曰：「此伯狀形與神之義而告之也。帝欲知形之為義，伯言形乎哉？此形也，目若冥冥，不能見物，問病人之所患者何病，索病之所在者何經，似乎亦爽然在其前矣。然終不能如君子之引而不發，躍如也。故按之而此工者不得其真，問之而此工者不知其情，此則滯於形跡之粗，而非可以言上達之妙，故曰形。」 形之為義，其下工乎？又帝欲知神之為義，伯言神乎哉？此神也。耳無所聞，病人未及言病情也。彼則目已明，心已開，而志已先病人而知矣。爽然獨悟，其妙有不可以言狀者。人所俱視，而彼則有獨見，適若昏然，而彼則能獨明。心能去病，如風吹雲。此則同於神明之道，而有莫知之妙，故曰「神。」 神之為「義。其上工乎。」 正以三部九候之論。為之本原。而九鍼之論。涉於形跡。特魚兔之筌蹄也。烏足存哉。不然何以若是之神耶。

張志聰曰：形謂身形，神謂神氣。所謂神者，觀其冥冥而知病之所在也。《邪氣篇》曰：虛邪之中人也，灑淅動形，正邪之中人也微，先見於色，不知於身，若有若無，若亡若存，有形無形，莫知其情，故曰按之不得不知其情。所謂神者，謂氣至之若神也。耳不聞者，毋聞人聲，以收其精也。目明者，觀於冥冥也。志者，心之所之也，言心開而志先慧悟也。「口弗能言」 者，得氣之妙，不可以言語形容也。「俱視獨見」 者，眾人之所共視，而我獨知之也。適，至也，言氣至若昬，而我昭然獨明也。氣至而有效，效之信，若風之吹雲，明乎若見蒼天，刺之道畢矣。原，謂十二原也。蓋言《九鍼》之論，以十二原主治五臟六腑之病，今法則天地，而以「天地人之三部九候為之原，則《九鍼》之論不必存矣。」 此言法往古者已先知其鍼經，驗於來今者知三部九候之道，今論三部九候之本原，則《九鍼》之論，不必存心而再問矣。。

本作品在全世界都属于公有领域，因为作者逝世已经超过100年，并且于1930年1月1日之前出版。

本作品原文沒有標點。標點是人工智能程序古詩文斷句 v2.1創建，並且經由維基文庫用戶編輯改善的。本站用戶之編輯以知识共享 署名-相同方式共享 4.0协议（CC BY-SA 4.0）發佈。

歡迎各位持續修正標點，請勿複製與本站版權協議不兼容的標點創作。

About this digital edition

This e-book comes from the online library Wikisource[1]. This multilingual digital library, built by volunteers, is committed to developing a free accessible collection of publications of every kind: novels, poems, magazines, letters...

We distribute our books for free, starting from works not copyrighted or published under a free license. You are free to use our e-books for any purpose (including commercial exploitation), under the terms of the Creative Commons Attribution-ShareAlike 3.0 Unported[2] license or, at your choice, those of the GNU FDL[3].

Wikisource is constantly looking for new members. During the realization of this book, it's possible that we made some errors. You can report them at this page[4].

The following users contributed to this book:

- Kwj2772

- Jdx

- Rocket000

- 維基小霸王

- Santoposmoderno

- HereToHelp

- Victormoz

- Srittau

- Boris23

- KABALINI

- Bromskloss

- Tene~commonswiki

- AzaToth

- Bender235

- PatríciaR

- Dbenbenn

1. ↑ https://wikisource.org

2. ↑ https://www.creativecommons.org/licenses/by-sa/3.0

3. ↑ https://www.gnu.org/copyleft/fdl.html

4. ↑ https://wikisource.org/wiki/Wikisource:Scriptorium

Table of Contents

封面

欽定古今圖書集成/博物彙編/藝術典/第034卷

关于